現代建築

喺廿世紀頭嘅西方世界，建築學界開始唔妥成日都淨係復興舊建築風格，亦都開始唔鍾意巴洛克或者哥德嗰啲勁用裝飾嘅風格，於是產生咗一系列新嘅思想，掀起咗現代建築嘅風潮。當中德國喺 1907 年建立嘅德意志工藝聯盟同埋喺 1919 年建立嘅包浩斯學派尤其令人注目，佢哋重新界定建築學，將建築學視為藝術、工藝、同科技嘅終極結合。

初頭嗰陣，現代建築係一套哲學同美學嘅運動，而喺一戰打後，現代建築師開始諗咗一套完整嘅風格應付戰後嘅新社經秩序，集中於應對中產階層同基層嘅需要，而唔係好似舊時啲建築師噉一味用有歷史性嘅風格嚟迎合貴族階層嘅需要。現代建築嘅特色係將建築物簡約化，攞走啲不必要嘅裝飾，而淨係流露出棟建築物嘅幾何型態；現代建築物會展現佢哋嘅功能同結構元素，唔介意露出棟嘢嘅鋼筋同水泥；而且加上科技上嘅進步，建築物嘅高度進一步提升，例如孟加拉裔建築師 Fazlur Rahman Khan 所發明嘅管狀結構令到人類能夠起超過 40 層高嘅樓。而好似賴特等嘅名建築師發展出有機建築嘅諗頭，指出建築物嘅型態應該由用佢嘅人嘅需要同佢周圍嘅環境定義。

攷 

建築學